“ธนาธร” ลั่น! ไม่เสียใจถูกยุติบทบาทส.ส.-ส่ง”อนาคตใหม่”สู้เพื่อประชาธิปไตยของปชช.
"ธนาธร" ลั่น! ไม่เสียใจถูกยุติบทบาทส.ส.-ส่ง”อนาคตใหม่”สู้เพื่อประชาธิปไตยของปชช.
25 พ.ค. 2562

ผู้สื่อข่าวรายงานว่า นายธนาธร จึงรุ่งเรืองกิจ หัวหน้าพรรคอนาคตใหม่ ให้สัมภาษณ์ภายหลังที่ประชุมสภาอ่านคำสั่งศาลรัฐธรรมนูญ ให้นายธนาธร ยุติสมาชิกภาพ ส.ส. จึงไม่ได้ร่วมการประชุมเพื่อโหวตเลือกประธานสภาผู้แทนราษฎร และรองประธานสภาฯ ว่า ส่วนตัวได้กล่าวลาประธานสภาฯ และยุติบทบาทการทำหน้าที่ ส.ส. ตั้งแต่บัดนี้จนกว่าศาลรัฐธรรมนูญจะมีคำวินิจฉัยเป็นอย่างอื่น 
โดยยืนยันว่า ตนเองยังเป็นตัวแทนของประชาชน จะทำหน้าที่พบปะกับประชาชนเพื่อรับฟังปัญหา เพื่อให้ ส.ส. พรรคอนาคตใหม่ ตั้งกระทู้และอภิปราย 
ขณะเดียวกัน ตนเองไม่ได้รู้สึกท้อถอย หรือเสียใจกับเรื่องดังกล่าว แต่จะเดินหน้าต่อสู้เพื่อประชาธิปไตยและความไม่เป็นธรรมในรัฐธรรมนูญฉบับนี้ ขณะที่สมาชิกพรรคอนาคตใหม่ไม่ได้เสียกำลังใจ เพราะพรรคอนาคตใหม่ใช่ธนาธร และเชื่อว่าสมาชิกพรรคจะทำงานอย่างสร้างสรรค์ในสภา
ทั้งนี้ นายธนาธร กล่าวย้ำว่า พรรคอนาคตใหม่ยังคงยึดแนวร่วมของ 7 พรรค ในการเลือกประธานสภาผู้แทนราษฎร และปฏิเสธตอบว่าตนเองจะเป็นหัวหน้าฝ่ายค้านหรือไม่
“เราเชื่อมั่นว่าการได้มาซึ่งประชาธิปไตยที่ดีที่สุดคือการกระทำผ่านรัฐสภา ถ้าเราไม่เชื่อก็คงไม่มาตั้งพรรค รัฐสภาคือสถานที่อันทรงเกียรติและเหมาะสมที่จะนำพาประเทศไปสู่ประชาธิปไตยมากที่สุด ทั้งนี้ วินาทีนี้จะเป็นการพิสูจน์พรรคอนาคตใหม่ให้ได้เห็นว่า แม้ไม่มีนายธนาธรก็ยังทำงานอย่างเข้มแข็งในสภาฯ ได้ เพราะพรรคอนาคตใหม่ไม่ใช่ธนาธร” นายธนาธร กล่าว